افغانستان کرکټ‌ کې ویسټ انډیز ته حیرانوونکې ماتې ورکړه 
د افغانستان او ویسټ‌انډیز ترمنځ د دریو سیالیو په لومړنۍ لوبه کې افغانستان ویسټ‌ انډیز ته ماتې ورکړه. راشد خان پنځه لوبغاړي‌ وسوځول.
افغانستان د شپږو لوبغاړو په سوځېدو سره ویسټ‌ انډیز ته د ۲۱۳ منډو هدف وټاکه خو ویسټ انډیز دا هدف پوره نشو کړی او ټوله لوبډله یې په ۱۴۹ منډو وسوځېدله. دا لومړی ځل دی چې افغانستان په یوې ورځې نړیوالې سیالۍ کې ویسټ انډیز ته ماتې ورکوي. تر دې مخکې یې د ۲۰ اورونو په نړیوال جام کې یې هم مات کړی و. د یکشنبې په لوبه کې د ویسټ انډیز د لوبډلې ملا په اصل کې ځوان لوبغاړي راشد خان ماته کړه. ده په مهم وخت کې د ویسټ انډیز مهم اووه لوبغاړي وسوځول چې پنځه یې یو په بل پسې وو. د راشد خان ښې لوبې د افغانستان بری یقیني کړ. راشد خان د لوبې غوره لوبغاړی هم شو. په نورو افغان توپ اچوونکو کې دولت ځدراڼ دوه او ګلبدین نایب یو لوبغاړي وسوځول. دا لومړی ځل و چې راشد خان د کرکټ‌ د نړیوالې د کوم بشپړ غړي‌ او ویسټ انډیز په خلاف یوې لوبې کې اووه لوبغاړي سوځوي او په نهو اورونو کې یوازې ۱۸ منډې ورکوي. په افغان منډه جوړونکو کې جاوید احمدي تر ټولو ډېرې ۸۱ منډې وکړې. له جاوید احمدي ورسته ګلبدین نایب په وروستیو اورونو کې په ۲۸توپونو ۴۱ چمټکې منډې وکړې او هدف یې تر ۲۰۰ ورپورته کړ او له محمد نبي سره تر پایه ونه سوځېده. محمد نبي ۲۷، سمیع الله شینواری ۲۲، رحمت شاه ۱۷، افسر ځاځی ۱۳، نور علي پنځه او کپټان اصغر ستانکزي ۲ منډې وکړې. لوبڅار ځینې ناسمې پرېکړې هم وکړې، توپ د سمیع الله شینواري‌ په اوږه ولګېده او شاته ولاړ لوبغاړي کیچ کړ او لوبڅار هم پرېکړه وکړه چې سمیع سوځېدلی. ویسټ انډیز څلور تیز او دوه ورو توپ اچونکي درلودل. ټولو یې ښه او منظم باولینګ وکړ، خو د ویسټ انډیز منډه جوړونکو د خپلو بالرانو ملا ونشوه تړلې. د افغانستان او ویسټ انډیز دویمه یوه ورځنۍ لوبه د ویسټ‌ انډیز په وخت د یکشنبې ( جون۱۱) ماسپښین په دوو بجو ده. جعفر هاند په ۲۰۱۷ کې په واشنګټن ډي سي کې په امریکايي پوهنتون کې په نړیوالو مطبوعاتو او اړیکو کې ماستري کړې ده. د ننګرهار په پوهنتون کې یې قضا لوستې ده. له ۲۰۰۷ نه تر ۲۰۱۴ کاله پورې د بي بي سي د نړیوالې او افغان څانګې خبریال او پروډیوسر و. د ۲۰۱۴ کال له پیل راهیسې په واشنګټن کې د امریکا غږ اشنا راډیو/تلویزون خبریال دی.